Kansanedustaja Teuvo Hakkarainen (ps) yritti panna omasta huolimattomuudestaan johtuneen kolaroinnin veronmaksajien piikkiin. Ei onnistunut.

Kansanedustaja Teuvo Hakkarainen kolaroi autonsa lunastuskuntoon viime marraskuussa.

Hakkarainen vaati eduskunnan kanslialta yli 15 000 euron korvauksia onnettomuudesta.

Eduskunnan kanslia hylkäsi Hakkaraisen korvausvaatimuksen.

Perussuomalaisten kansanedustaja Teuvo Hakkarainen yritti panna kolarointinsa veronmaksajien piikkiin.

Eduskunnan kansliatoimikunta hylkäsi eilen torstaina perussuomalaisten kansanedustajan Teuvo Hakkaraisen korvausvaatimuksen viime vuoden marraskuussa tapahtuneesta kolaroinnista lopullisesti.

Hakkarainen törmäsi henkilöautollaan eduskunnan F-talon (Pikkuparlamentti) ajoportin pollareihin aamupäivällä 28. marraskuuta.

- Auto jäi tolppien nokkaan killumaan, Hakkarainen kertoi Iltalehdelle vähän kolarointinsa jälkeen.

- Edessäni oleva auto lähti ajamaan sisään ja puomi nousi ylös. Lähdin ajamaan perässä, mutta sitten tolpat yhtäkkiä nousivat.

Eduskunnan hallintojohtajan Pertti Rauhion laatiman muistion mukaan " törmäyksestä aiheutui huomattavia vahinkoja kanslian liikenteenohjaus- ja sulkujärjestelmälle sekä edustaja Hakkaraisen ajoneuvolle " .

Hakkaraisen vähän ajettu Audi A8 meni lunastukseen; eduskunnan käyttämä vakuutusyhtiö sai liikenteenohjaus- ja sulkujärjestelmän korjaamisesta 26 000 euron laskun.

Eduskunnan F-talon sisäänajoportilla oli viime vuoden marraskuussa niin sanotusti tilanne päällä. OLLI WARIS

”Mielestäni vika ei ollut minun”

Rauhion laatiman muistion mukaan Hakkarainen lähetti eduskunnan kansliaan sähköpostiviestin 1. helmikuuta, jossa hän vaati kansliaa korvaamaan ajoneuvolleen aiheutuneen 15 649,41 euron vahingon.

- Mielestäni vika ei ollut minun, joten en voi hyväksyä, että maksettavaa jäi näin itselleni näin paljon, Hakkarainen kirjoitti.

Eduskunnan kanslia hylkäsi Hakkaraisen korvausvaatimuksen 9. helmikuuta.

Hakkarainen lähetti 1. maaliskuuta eduskunnan kansliaan oikaisuvaatimuksen, jossa hän ilmoitti tyytyvänsä puoleen alkuperäisestä korvausvaatimuksestaan.

- Minulle aiheutuneet ajoneuvoon liittyvät vahingot ovat omavastuun (200 euroa) vähentämisen jälkeen yhteensä 15 449,41 euroa. Pyydän, että kansliatoimikunta korvaa tästä summasta puolet eli 7 724,50 euroa. Minusta tämä olisi kohtuullista molemmille osapuolille.

Hakkaraisen mukaan eduskunnan pysäköintihallissa tai sinne mennessä sattuneita vahinkoja on korvattu muillekin kansanedustajille.

- Pidän aivan kohtuuttomana, mikäli eduskunnan kanslia ei korvaa vahingosta edes puolta siitä summasta, mikä minulle tuli maksettavaa.

Hakkarainen ei noudattanut ohjeita

Eduskunnan kanslia hankki liikenteenohjausjärjestelmän toimittajalta selvityksen sisäänajon ohjaus- ja ajonestolaitteiden toiminnasta. Selvityksen mukaan vahinko oli Hakkaraisen syytä.

- Selvityksen perusteella vahinko aiheutui siitä, että ajoportille ajaneen ajoneuvon kuljettaja, edustaja Hakkarainen, ei ajonestolaitteiden käytöstä annettujen ohjeiden mukaisesti luetuttanut kulkutunnistettaan puomilla eikä siten saanut luvallista ajo-oikeutta eduskunnan pysäköintitiloihin, Rauhion laatimassa muistiossa todetaan.

- Kulkutunnisteen (avainkortin) käyttämättä jättäminen on pääteltävissä siitä, ettei kanslian kulunvalvontajärjestelmä ole rekisteröinyt sitä koskevaa merkintää.

Muistion mukaan pysäköintitiloihin ajamisesta ja liikenteen ohjauslaitteiden käytöstä on annettu ohjeistus syksyllä 2014, kun uusittu sisäänajojärjestely otettiin käyttöön.

Hakkaraisen vähän ajettu Audi A8 -henkilöauto meni lunastukseen. OLLI WARIS

Jokainen tapaus arvioidaan erikseen

Eduskunnan kanslian mukaan jokainen vahinkotapahtuma arvioidaan erikseen ja korvaus päätetään tuottamuksen perusteella.

Kanslian mukaan se on korvannut yhdessä tapauksessa vahingon, koska ”asiaa selvitettäessä ilmeni, ettei ajoneuvon kuljettajalle voitu lukea syyksi vahingon aiheuttamista”.

- Ajoneuvon kuljettaja oli luetuttanut kulkutunnisteen ja ajanut sen jälkeen ajoportille. Ohjaus- ja ajonestolaitteiden toimintojen väli ja niiden edellyttämä kuljettajan reaktioaika jäi kohtuuttoman lyhyeksi ja tapahtuman jälkeen niitä muutettiin, muistiossa todetaan.

Muistion mukaan Hakkaraisen ajoneuvolle liikennevakuutuksen antanut vakuutusyhtiö tutki asian ja totesi vahingon aiheutuneen liikennevakuutuslain mukaisesta ajoneuvon liikenteessä käyttämisestä.

- Eduskunnan kanslia katsoo tapahtumaa koskevan vakuutusyhtiön päätöksen vahvistavan näkemyksen, jonka mukaan vahinkotapaus on kaiken kaikkiaan johtunut ajoneuvon liikenteessä käyttämisestä eikä eduskunnan kansliaa voida pitää edustaja Hakkaraisen ajoneuvolle koituneiden vahinkojen aiheuttajana.

Teuvo Hakkarainen valittiin perussuomalaisten toiseksi varapuheenjohtajaksi viime kesänä.